ORDE do 22 de marzo de 2006 pola que se convocan bolsas de colaboración para documentación, difusión e restauración de patrimonio moble galego.
CONSELLERÍA DE CULTURA E DEPORTE — III. OUTRAS DISPOSICIÓNS — 03/04/2006

A Lei 8/1995, do 30 de outubro, do patrimonio cultural de Galicia, e o Decreto 314/1986, do 16 de outubro, polo que se regula o sistema público de museos da Comunidade Autónoma de Galicia, establecen a obriga de todos os museos radicados en Galicia de confeccionar un inventario e un catálogo do patrimonio que albergan, como medio para documentar técnica e cientificamente o mesmo e así poder exercer as funcións que a todo centro destas características lle corresponden.
A Consellería de Cultura e Deporte é o órgano da Administración autonómica que ten atribuídas as competencias en materia de patrimonio cultural e, entre outras, lle corresponden as actuacións en materia de patrimonio moble, museos e coleccións visitables. Son as súas funcións a protección, inventario, restauración e difusión do patrimonio cultural, así como o coidado, dotación, instalación e promoción de museos.
Para impulsar unha mellora no sistema documental dos museos e coleccións visitables, na conservación dos bens culturais que conservan e para contribuír á promoción e difusión do seu patrimonio cultural, a Consellería de Cultura e Deporte convoca bolsas de colaboración que contribúan, na medida das posibilidades orzamentarias, ao cumprimento das funcións que son propias destes centros.
As bolsas coordinadas e tuteladas por técnicos contribúen tamén a completar un determinado curriculum académico, polo que é preciso poñer un límite no desfrute das bolsas e tratar de ofrecelas ao maior número de persoas posibles, en réxime de concorrencia competitiva e de acordo cos principios de obxectividade e publicidade.
Por todo isto,
DISPOÑO:
Artigo 1º
1. Convócanse vinte e unha (21) bolsas de colaboración para documentación, difusión e restauración de patrimonio moble, con cargo á aplicación orzamentaria 12.03.352B.480.0, dos orzamentos xerais da Comunidade Autónoma galega para 2006. O importe total das axudas en ningún caso excederá a cantidade de cento sete mil cen euros (107.100 euros).
2. Os bolseiros realizarán a súa actividade en diversos museos e coleccións visitables de Galicia e nos servizos centrais da Consellería de Cultura e Deporte. Serán dirixidos polos servizos técnicos da Dirección Xeral de Patrimonio Cultural desa consellería.
3. As bolsas terán unha duración de seis (6) meses a partir da data de incorporación que estableza a Dirección Xeral de Patrimonio Cultural da Consellería de Cultura e Deporte.
4. A incorporación ao destino adxudicado farase na data que se notifique. A non incorporación na data sinalada implicará a perda automática dos dereitos inherentes á bolsa concedida. O aprazamento na incorporación ou a interrupción da bolsa requirirá autorización expresa da Dirección Xeral de Patrimonio Cultural, que as concederá excepcionalmente e por causas debidamente xustificadas e acreditadas.
5. Os bolseiros seleccionados quedarán obrigados a:
-Asistir diariamente durante sete horas aos centros onde resulten destinados. O horario será o establecido polos servizos técnicos da Dirección Xeral de Patrimonio Cultural de acordo co centro de destino.
-Seguir as indicacións técnicas dos servizos técnicos coordinadores.
-Entregar aos servizos técnicos coordinadores mensualmente informe da súa actividade, e ao finalizar a bolsa, a memoria explicativa resultado desta. Ao rematar a bolsa os bolseiros depositarán na Dirección Xeral de Patrimonio Cultural da Consellería de Cultura e Deporte copia do material recadado durante a súa actividade.
Artigo 2º
1. Requisitos dos solicitantes:
1.1. Solicitantes de bolsas de documentación e difusión de fondos de patrimonio moble:
-Licenciados universitarios con formación académica nalgunha das materias que se relacionan a continuación:
-Historia.
-Historia da arte.
-Arqueoloxía.
1.2. Solicitantes de bolsas de restauración de fondos de museos e coleccións visitables de Galicia:
-Diplomados en conservación e restauración de bens culturais, nas especialidades de:
-Arqueoloxía.
-Belas artes.
1.3. Ter acreditado dominio da lingua galega a nivel iniciación mediante título oficial.
1.4. Non ter desfrutado con anterioridade, de tres ou máis bolsas completas das convocadas por esta Dirección Xeral de Patrimonio Cultural para inventario, catalogación e restauración de fondos.
1.5. Non ter emprego remunerado nin gozar doutra bolsa ou axuda.
2. Os solicitantes deberán optar só por un dos campos que no anexo se relacionan.
3. Presentación das solicitudes:
As solicitudes presentaranse conforme o modelo oficial, que figura como anexo desta orde, no Rexistro Xeral da Consellería de Cultura e Deporte ou nas súas delegacións provinciais. O prazo de presentación será dun mes, contados a partir do día seguinte ao da publicación desta orde no Diario Oficial de Galicia.
Sen prexuízo do establecido no parágrafo anterior, as solicitudes poderán, así mesmo, presentarse de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
4. Documentación necesaria:
-Solicitude: anexo debidamente cuberto.
-Fotocopia do DNI.
-Fotocopia compulsada do expediente académico.
-Fotocopia compulsada da acreditación do curso de iniciación ou equivalente de lingua galega.
-Fotocopia dos méritos alegados. Só contabilizarán aqueles méritos dos cales se aporte proba documental.
5. A Dirección Xeral de Patrimonio Cultural poderá solicitar aos seleccionados a presentación do orixinal ou fotocopia compulsada dos méritos alegados, que deberán presentarse nun prazo máximo de tres días, contados a partir do momento do seu requirimento.
6. En caso de renunciar á bolsa, os interesados deberán comunicalo por escrito á Dirección Xeral de Patrimonio Cultural, no prazo de tres días desde a notificación nos taboleiros de anuncios da Consellería de Cultura e Deporte e nos das súas delegacións provinciais. De non presentarse a renuncia ou non comparecer no centro de destino no tempo estipulado, o nomeamento quedará sen efecto e será motivo de exclusión na seguinte convocatoria. A Dirección Xeral de Patrimonio Cultural procederá ao chamamento de suplentes para cubrir estas prazas.
Así mesmo, a renuncia durante o período de desfrute da bolsa inhabilitará o seu adxudicatario para efectos de presentación na próxima convocatoria.
7. Serán tamén causas de exclusión a demostración de falsidade documental, a non correspondencia cos orixinais ou a incorrección na documentación presentada.
Artigo 3º
A relación de centros en que se desenvolverán as bolsas publicarase conxuntamente coa resolución de adxudicación.
Para a escolla de destino, naqueles centros que xa contasen con bolsa o ano anterior, terán preferencia os bolseiros que estivesen destinados neles.
Artigo 4º
O importe de cada bolsa non excederá a cantidade de cinco mil cen euros (5.100 euros).
Artigo 5º
1. Os servizos técnicos de museos da Dirección Xeral de Patrimonio Cultural serán os encargados da tramitación do procedemento, e poderán reclamar, se fose necesario, aos solicitantes que emenden os defectos administrativos apreciados na documentación exixida, de acordo co artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, outorgándose un prazo de 10 días hábiles desde a notificación de requirimento.
2. A avaliación dos méritos alegados efectuarase por unha comisión técnica composta polo titular da Subdirección Xeral de Protección do Patrimonio Cultural, que a presidirá, actuando como vogais dous técnicos do Servizo de Arquivos e Museos. Exercerá as funcións de secretaria a titular do Servizo de Arquivos e Museos. En caso de ausencia dalgún dos membros, correspóndelle ao director xeral de Patrimonio Cultural nomear un suplente.
Para a valoración das solicitudes terase en conta o seguinte baremo:
a) Licenciatura nunha universidade da Comunidade Autónoma de Galicia: 1 punto.
b) Especialización:
-Pola especialidade en historia, historia da arte ou arqueoloxía: 3 puntos.
-Pola especialidade en museoloxía: 3 puntos.
c) Experiencia de traballo:
-Traballo remunerado en documentación, difusión e restauración de fondos de museos e coleccións públicas. Por cada mes: 1 punto. Ata un máximo de 15 puntos.
-Traballo remunerado en documentación, difusión e restauración de fondos de museos e coleccións privadas. Por cada mes: 1 punto. Ata un máximo de 9 puntos.
-Traballo remunerado en documentación, difusión e restauración de patrimonio cultural. Por cada mes: 0,5 puntos. Ata un máximo de 6 puntos.
-Traballo non remunerado en documentación, difusión e restauración de fondos de museos e coleccións públicas ou privadas con dirección técnica certificada. Por cada mes: 0,10 puntos. Ata un máximo de 1,20 puntos.
d) Cursos relacionados coa especialidade do campo a que opta:
-Por cursos de menos de 40 horas: 0,10 puntos. Ata un máximo de 1 punto.
-Por cursos con acreditación expresa de 40 ou máis horas: 0,30 puntos. Ata un máximo de 2 puntos.
-Por cursos con acreditación expresa de 100 ou máis horas: 0,70 puntos. Ata un máximo de 2,40 puntos.
-Por cursos con acreditación expresa de 250 ou máis horas: 1 punto. Ata un máximo de 2,50 puntos.
-Por cursos con acreditación expresa de 500 ou máis horas: 1,50 puntos. Ata un máximo de 4 puntos.
e) Congresos relacionados coa especialidade do campo a que opta:
-Asistencia a congresos: 0,10 puntos. Ata un máximo de 1 punto.
-Presentación de comunicacións en congresos: 0,50 puntos. Ata un máximo de 2 puntos.
-Presentación de relatorios en congresos: 1 punto. Ata un máximo de 3 puntos.
f) Publicacións relacionadas coa especialidade do campo a que opta, impresas antes do remate do prazo de presentación de solicitudes:
-Por cada libro publicado: 1 punto. Ata un máximo de 3 puntos.
-Pola publicación de inventarios ou catálogos: 0,5 puntos. Ata un máximo de 3 puntos.
-Por cada artigo en revista especializada: 0,25 puntos. Ata un máximo de 2 puntos.
O mesmo mérito só se valorará unha vez: como comunicación, publicación, asistencia a congresos ou traballo realizado.
g) Doutoramento:
-Pola realización total dos cursos de doutoramento ou tese de licenciatura: 0,50 puntos.
-Pola realización da tese de doutoramento: 1 punto.
h) Cursos de lingua galega:
-Perfeccionamento: 0,50 puntos.
i) Cursos de informática:
-Por cursos de informática en xeral con acreditación expresa de menos de 40 horas: 0,10 puntos por curso. Ata un máximo de 1 punto.
-Por cursos de informática en xeral con acreditación expresa de 40 horas ou máis: 0,25 puntos por curso. Ata un máximo de 1 punto.
-Por cursos de informática aplicada aos museos: 0,30 puntos por curso ata un máximo de 1,50 puntos.
Elaborarase unha listaxe por cada un dos campos ou especialidades, tendo en conta que só se valorarán dos méritos alegados os relacionados co campo a que opte o solicitante.
3. As listaxes provisorias de bolseiros faranse públicos nos taboleiros de anuncios da Consellería de Cultura e Deporte e nos das súas delegacións provinciais. O prazo de exposición das listaxes será de dez días naturais contados a partir do día seguinte á súa publicación, e durante os cales se poderán facer as alegacións pertinentes.
4. A comisión de avaliación elevará, a través do director xeral de Patrimonio Cultural, a súa proposta ao titular da Consellería de Cultura e Deporte, que resolverá sobre a concesión das bolsas.
5. O prazo máximo para resolver será de catro meses. De non se ditar resolución no prazo indicado, as solicitudes entenderanse desestimadas.
A resolución farase pública, para efectos de notificación aos interesados, nos taboleiros de anuncios da Consellería de Cultura e Deporte e nos das súas delegacións provinciais.
Calquera notificación ou requirimento aos interesados farase a través dos taboleiros de anuncios da Consellería de Cultura e Deporte e nos das súas delegacións provinciais, dando así cumprimento ao disposto no artigo 59.6.b) e 60 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
6. A resolución de adxudicación pon fin á vía administrativa, de acordo co artigo 109 da Lei 30/1992, do 26 do novembro, e contra ela cabe interpoñer recurso potestativo de reposición no prazo dun mes contado a partir da data de notificación da mesma aos interesados ou recurso contencioso-administrativo perante o Tribunal Superior de Xustiza de Galicia no prazo de dous meses contados, así mesmo, desde a data de notificación.
7. Unha vez rematado o período de desfrute da bolsa, as persoas non seleccionadas poderán solicitar a devolución da documentación presentada. Transcorrido o prazo dun ano, procederase á eliminación da documentación non recollida.
Artigo 6º
O pagamento da bolsa axustarase á normativa orzamentaria de aplicación.
Aos adxudicatarios das bolsas poderáselles requirir a documentación necesaria para proceder ao pagamento de dita bolsa.
Así mesmo, os beneficiados están obrigados a facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das funcións de fiscalización e control do destino das axudas.
Artigo 7º
1. Tal como indica o artigo 78.9º do texto refundido da Lei de réxime financeiro e orzamentario de Galicia, modificado polo artigo 12 da Lei 14/2004, do 29 de decembro, de medidas tributarias e réxime administrativo, toda alteración das condicións tidas en conta para a concesión da subvención e, en todo caso, a obtención concorrente de subvención ou axudas outorgadas por outras administracións ou entes públicos ou privados,
nacionais ou internacionais, poderá dar lugar á modificación da resolución da concesión.
2. As infraccións administrativas cometidas en relación coas bolsas establecidas nesta orde sancionaranse de conformidade co disposto no artigo 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
3. O persoal técnico e facultativo que coordine e dirixa os bolseiros poderá propoñerlle á Dirección Xeral de Patrimonio Cultural da Consellería de Cultura e Deporte a extinción da bolsa por falta de dedicación ou incumprimento das condicións sinaladas e poderá, así mesmo, solicitar a devolución das cantidades percibidas, se as houber, nos prazos que establece o Regulamento xeral da recadación.
4. O director xeral de Patrimonio Cultural poderá conceder a interrupción temporal da bolsa, por unha vez e por un prazo máximo de quince días naturais, por petición do interesado, logo do informe do coordinador da bolsa. Neste suposto atrasarase o aboamento da dotación económica da bolsa. O período aprazado pode ser recuperado sempre que as dispoñibilidades orzamentarias o permitan.
5. A interrupción temporal motivada e debidamente xustificada por situacións de enfermidade, accidente, maternidade, que non poderá ser superior a dezaseis semanas, agás que se trate de parto múltiple ou paternidade, poderá recuperarse sempre que as dispoñibilidades orzamentarias o permitan.
6. Por petición dos interesados ao remate da bolsa a Dirección Xeral de Patrimonio Cultural da Consellería de Cultura e Deporte, logo de informe favorable dos coordinadores e entrega dos informes e inventarios realizados, expedirá certificación acreditativa dela.
7. As bolsas non implican relación funcionarial nin laboral coa Consellería de Cultura e Deporte, nin compromiso que se estenda máis alá do seu ámbito de duración.
8. Para a utilización do material obtido e os instrumentos realizados durante a bolsa, os bolseiros deberán contar coa autorización expresa e previa da Consellería de Cultura e Deporte e do centro onde estiveron destinados.
Artigo 8º
A Consellería de Cultura e Deporte poderá facer pública unha nova convocatoria en iguais ou diferentes termos, no caso de que as adxudicacións acordadas non cubrisen a totalidade do crédito asignado.
Disposicións derradeiras
Primeira.-Autorízase o director xeral de Patrimonio Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde sométese ao réxime de axudas públicas establecidas no decreto lexislativo 1/1999, do 7 de outubro, de acordo coa modificación operada pola Lei 14/2004, do 29 de decembro, de medidas tributarias e de réxime administrativo. Aplicarase o Decreto 287/2000, do 21 de novembro, no que non se opoña.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de marzo de 2006.
Ánxela Bugallo Rodríguez
Conselleira de Cultura e Deporte